VOLAPÜKAGASED PRO NEDÄNAPÜKANS.
JÄFIDOT VPAKLUBA VALEMIK NEDÄNIK
Ä
JÄFIDOT BÜFIK DILÄDA VALEMIK FEDA VPAKLUBAS.
YELOD: 13
Redak (nüms: 1—5): ‘Dr. Arie De Jong’ (‘Voorschoten’, ‘Leidscheweg’: 39. Nüm potakala: 107174)
e ‘J. G. M. Reynders Sr.’ (‘Den Haag’, ‘Hugo de Grootstraat’: 82. Nüm potakala: 199061): kadämals Vpa.
Nuns dö ‘De Jong’ pö nüm: 6: ‘Leiden’, ‘Heerengracht’: 58. Nüm potakala: 107174.
NINÄD

GODACÖDETAMS.	3
TIKAV NENSPALIK.	4
SPIKEDS ELA ‘SAADI’.	4
COGEDS.	5
NUNS.	5
Kadäm Volapüka.	5
Fünan lekreda nulik	5
SPIKETS LESTIYÄNIK.	6
CEDS E TIKODS.	6
COGED.	6
NUNS.	7
Volapükaklub valemik Nedänik.	7
Diläd valemik feda Volapükaklubas.	7
Flutan: ‘Ka-i-ko’	7
Flitamug e radar	8
COGEDS.	8
NUNS.	9
KRITAN GRETIK: ‘ORIGENES’.	9
EL ‘PIROPO’.	10
TELKOMIP DE ‘VICTOR HUGO’.	11
NUNS.	11
Diläd valemik feda Volapükaklubas.	12
SIKOTS PEGEVÖL FA CIFAL.	12
Dalebüd de 1948 yulul 18, nüm: 1.	12
Dalebüd de 1948 yulul 18, nüm: 2.	12
Dalebüd de 1948 yulul 18, nüm: 3.	12
Dalebüd de 1948 yulul 18, nüm: 4.	12
DALEBÜD DE 1948 GUSTUL 3, NÜM: 5.	13
Kongred Yuropa	14
SLUD BOLITIK.	14
Gitäts reigätik.	15
Lasam Yuropik.	15
Dalon gitätas mena.	15
Löpacödalef.	15
Volabalät.	15
SLUD KONÖMIK E SOGÄDIK.	15
Komands sunädik.	16
Diseins latikum.	16
Kludod.	17
Yegäds nabätikumo studabiks.	17
SLUD KULTURIK.	17
Zänöp kulturik	18
Yunanefastid Yuropik.	18
Gitäts mena.	18
NUN YUROPANES VALIK.	18
Leprom.	19
NUNS.	19
Volapükaklub valemik Nedänik.	19
Diläd valemik feda Vpaklubas.	19
Lifajenäd cifala telid Volapükanefa	20
Pened de cifal: ‘Jakob Sprenger’	23
NUNS.	23
Volapükaklub valemik Nedänik.	23

1948 (yelod 13id)
GODACÖDETAMS.
Ün tims vönädik yul päcedon as Godacödetam diseinü nämöfükumam bosa. Salud yula pänämöfükon dub atos, e dejeik pro miyul pägretükon dub atos, bi God pävüdon pö at ad pönön miyulani. “Dalob deadön, if atos no binon so”, lieloy nog sagön fa ek pöpa, u: “Dalob deifalön, if no binos veratik”; e notodots somik mödikum komädons — do suvo nensevediko — äsä sot yulafomüla pö nets difik. In el ‘Groningen’ nog liloy: “Mag mie de bok steuten as ’t nait woar is” (= Hikapar dalom joikön obi, if no binos veratik). Fransänans sagons: “Que le bon Dieu me fasse aveugle de mes deux yeux” (= God gudik bleinükonös logis bofik oba!). E somo sagods mödik dabinons, kels gejonons kösömoti ad yufidön Godi it, as cödal löpikün, ad säklänedön me milag verati. Pagans äyulons nämätü tail e yeb, nämätü bels, vats, klifs e stons saludiks, nämätü balib, nämätü gläv, nämätü lin me sakrifablud pikölöl, e r. Kritans äplaädons dinis pagik dub krod, latar, gospul, sepülaston saludana, relikids e r. Dalestüm pro saludikos e dred pro pön ägevons yule völadi gretik. In ‘Roma’ älaboy vönädo soti veratastona. In ston et hog äbinon, ini kel yulan ämuton pladön nami oka. If ämiyulon, täno ston äfärmikon ed ädeknibon nami. In sagäds vönädik reidobs, das doats miyulana äblägikons, u das saludan pilüvoköl ägleipon ed ädakipon nami onik.
Pöps primöfik äcedons yuli te asä Godacödetami. Yul it no älonädon tefü döb u nedöb, ab jen u nejen sekas piyulöl ünü tim pilonöl. Yulam pätanäton suvo ko lüvok maleditas, neläbas u mifätas. Pö ons i pönod nonik pälonon demü miyul, ibä pöni äleletons Valanämädale. So nog äbinos ün tumyels balid timeda obsik pö pöps germik. Ab nekredans äsüikons, kels no ägeyilons ad miyulön. Ba ya iplakons tu suvo, das seks piyulöl äfablibons. Semans änotodons notodäliko, das no ägeyilons miyuli, bi ga pönod no äsekon. Atos äkodedon tüi fin tumyela lulid rege Burgunänik: ‘Gondebald’ ad läfulükön yuli gitädik ko bos nulik. In jenets, kö yul äklülädon nesaidön ad säklänädön verati, kusadäb e kusadan ämutons bligidön telkomipi. Somo telkomip pänüdugon as gitädabluf ad nämöfükön yuli, büiko ini Burgunän; ab gebäd ata änüvegon suno poso i lä pöps zülödöl ed ävedon ze suniko so stäänik, das demü smalot alik telkomip pädasumon as jenöfot lonädöl. Gitädabluf somik äkanon klüliko te kösömikön ün tims lekreda verik. Utan, kel ägideton, ämuton vikodön, äsä el ‘David’ zesüdiko ämutom vikodön giani: ‘Goliath’. Godikonfid verik kritanas balid no äcedons osi votiko.
Telkomip äbinon pro mans libik; nenlibans e voms ämutons sufükön okis Godacödetames votik. Kultans e kleudans, kels no ädalons komipön, äkanons lonülön pladulani, leigoso voms e cils. Komipan somik, pato if ätefos stimi voma, älofom kösömiko oki libaviliko; voto pähürom tä mon. Ven sör ela ‘Jan’ I de Brabän dobiko päkusadof fa el ‘De Labroce’ demü venenam, äspidom lü ‘Paris’ ad blöfön dub telkomip nedöbi söra oka. El ‘De Labroce’ no äkünom, ed ädeadom latikumo len for, dub kelos ga ädagetom pönodi gidik oka. Säsufükam oka de telkomip päcedon as jemod gretik, ab sosus ijenon, din i ifinikon: cödäd ijenädon täno gidiko. Utan, kel iperädom, päcedom as miyulan, e de om nam pädecöpon. Dü zänodatimäd lölik telkomip gitädik äbleibon dabinön, ed in Linglän nog lunikumo mö tumyels anik. Telkomip atimik, kel valöpo in fizirasogods elaidälon lunüpo, e nog geböfon in läns difik, muton pacedön as ret Godacödetama vönädik. Ün zänodatimäd git nämikünana: munämagit, äbinon git teik, kel pädasevon fa lesiörs. Ägevon lesiöre ömik, kel äsenälom oki nämiki, vifiki ä skiläliki, pöti ad letodön nefleni oka dub kusad pülik ad telkomipön.
If vom penoföl no ätuvof  komipani, kel äslopikom paleti ofik, tän ämutof sufükön oki filaleblufe u vataleblufe, as blöfameds vemikün. Pö filalebluf kusadäb ämuton kipön nami nüdik oka dü tim anik in fil, ud ämuton peklotölo te me jit golön da boadakum filöl. Medü mod lätik at jimatan ela ‘Karl’: bigan, jikelan pikusadof fa atan demü dulter, eblöfoföv nedöbi oka. Filalebluf pänemon semikna feralebluf. Täno kusadäb ämuton golön nüdafuto love plaudaneifs glutöl, u polön feri glutik love fagot stepas zül, u steigön nami nüdik oka ini gluf ferik glutik. Lätik at ätefon te lesiöris. If koapadil, kel äkontagikon ko fer glutik u ko fil, äblebon nenviodik, tän nedöb piblöfon. Feralebluf äjenon kösömiko in glüg, kö bemül fa kleranef pesaludüköl päkipedon. Geb ona ämuton papelön. Dub cun e plekam kusadäb ämuton preparön oki pro lezäl. Kultans äbegifüloms oni me saludavat. Pos lebluf ävilupoms nami onik me flabs linumik, su kels snil glüga pästäpedon. Pos dels kil ko plekam e cun pelifädöls, flabülod pädesumon, e döb u nedöb päsagon, a ma nam päcedon as pefilüköl u no peviodöl.
Vatalebluf äkanon pajenükön me vat hitik u me vat koldik. Pö hitavatalebluf kusadäb ämuton ramenön ko brad nüdik stoni se cafäd fulik me vat kuköl. Sunädo pos atos kultans äflabüloms bradi, e jenäd fovik äbinon äsä pö filalebluf. In dils semik Siyopa e Frikopa hitavatalebluf nog dabinon. Pö koldavatalebluf  ätanoy jaini zü koap kusadäba, ed äjedoy oni ini vat. If äbleibon flotön, tän äbinon döbik, if äsadon, tän atos äsinifon nedöbi ona. Lebluf at päjenükon sio mödiküno, ed elaidälon lunüpo. Jü pos zänodatimäd me at pälonädos, va ek äbinof u no äbinof jimagivan. Lukred pagik älejonon vönao, das vat: lömin saludik, ärefudon ad lasumön ninio midunani. Utöpo, kö lebluf nog geböfon, äsä in nisul: ‘Nias’ vesüdü Sumatreän, cedoy, das vatalanan no vilon getedön döbani, e pedon oni löpio. Cedoy, das Godacödetams nog geböfons pö pöps natädik mödikün; luveratiko egeböfons vöno pö pöps valik. Krit no ekanon nosükön kösömotis dibätiko ivulikölis, ab elonülon onis sumätöfü käläd kleranefa.
(Se el ‘Haagsche Post’.)
Se Volapükagased pro Nedänapükans. Yel: 1948. Pads: 1—3.
TIKAV NENSPALIK.
Man bäldik ägivom seimna jikonömane okik ad loetön diledi bubamita mö pauns degbal. Jikonöman äfidof kläno oni, ed äplonof täno lü mastan oka: “O mifät kion! Kat efidon miti valik!”
Man bäldik ägolom seiliko lü kvisinöp, ägleipom kati len nükaskin onik, ed äseidom onu sui vätöm; ävetoton kuratiko mö pauns degbal.
“Si!” äspikom lü jikonöman, “pauns degbal mita dabinons us, ab kiöpo nu kat eblibon-li?”
Se Volapükagased pro Nedänapükans. Yel: 1948. Pad: 3.
SPIKEDS ELA ‘SAADI’.
Sapan nen tug binon äs bleinan, kel polon flamoti. Litükon votanes vegi, e golon it in dag.

If stadol vü neflens tel, spikolöd täno te vödis somik, das, üf vedonsöv seimna flens ola, no nedol jemön!

Gleipolöd pas täno glävi, if säditretaveg votik bal no dabinon-la!

Alan cedon täläkti okik nendöfiki, ed alan cedon cilis lönik okik jönikis.

Igo if sap valik enepubonöv se vol, nek cedonöv demü atos oki it stupiki.

Utan, kel ün dels, das binon nämädik, no duinon benodis, oplakon düfäli fäta, if nämäd onik umoikon.

Gudikos te levedon dub sufäd, spidiälan vobädon nosi.

Utan, kel konleton noli, e no sevon ad gebädön oni, binon äs man, kel plaudom länedi, ab no besovom oni.

Nobain, igo if falon ini släm, blebon nobain, e püf, igo if löpioviron vemo löpio, ga blebon te püf.

Nämäd in nam fopana su tron binon vaf ta on it.
Se Volapükagased pro Nedänapükans. Yel: 1948. Pads: 3—4.
COGEDS.
Kif läd bigik et äbinof-li, ko kel änu espikol?
Atosi no sevob. No äkanob kömön saidiko nilü of ad lelilön nemi ofik.

Golols-li mödiko se dom?
Kanol suemön: nö! Pelobs loatamoni so mödiki, das sio mutobs blibön domo ad juitön ze löliko moni, keli segivobs.

O jipul! kiodüfiks nögs et binons! No ekükol-li üfo onis me saböm?
Lesi! o läd! ab at edädikon sunädo, ven äninükob oni ini vat kuköl.

“Fitadiät no okoedonöv-li volfön täläkti?” malädan äsäkom.
“Ba sio,” sanan ägespikom. “Ab if osefolöv-li seimna aldeliko ad päskarön? Atos bo odafomon fomäli olik.”

Älogob ädelo blodi ola in teatöp, ab ädunom, äsva no älogom obi. Niludom-li bo, das binob pülikum ka om?
Atos binon smilöfik! Binol ga fümiko ebo leigik äs om. Ab om binom ai fopan so fatüitik!

“Dinäds jinons binön no göniks,” dium äspikof. “No kanob dagetön tanäti ko lanan himatana olik.”
“Atos leno stunükon obi,” jiviudan äküpetof. “Binos nu pas düp zülid, e büikumo i neai äkömom lomio bü düp telid u kilid ün neit.”
Se Volapükagased pro Nedänapükans. Yel: 1948. Pad: 4.
NUNS.
Kadäm Volapüka.
Ad lied gretik obsik egetobs nuni, das söl: ‘Prof. Dr. Karl Ludwig’, kel tü 1900 febul 12 pecälom fa cifal: ‘Johann Martin Schleyer’ as kadäman Volapüka, edeadom ün 1943.

Kanobs nunön fredo, das el ‘Societas Polyglottica Universalis’ (‘The Universal Polyglot Society’) ün 1947 edälon, das i Volapük pagebon as spodapük.

Peselons ünü foldil 4id yela: 1947 Vpamäks 100.
Se Volapükagased pro Nedänapükans. Yel: 1948. Pad: 4.
Fünan lekreda nulik
Ma ‘Kucin’. Petradutöl fa ‘F. J. Krüger’.
Semanaedo dü devodiplägüp sudelik in glüg obsik älilob predi jönik. Memob nog gudiko parabi sököl:
Skrädan äkömom lü ‘Napoléon’ ed äkeblinom begapenädi jöniko pepenöli. In penäd at man änotükom, das ifünom lekredi nulik, e das lekred at binon plagikom, nutimikum e kovenikum ka lekreds jünuik. Äbegom däli e yufi ela ‘Napoléon’ ad pakön lekredi okik.
Atan ädureidom begapenädi küpäliko, älülogom skrädani vestigölo, ed äsakom ome: “Binol-li ol it fünan lekreda nulik at?”
“Si! o mayedal lampörik!” skrädan ägesagom plütiko, edäspetom netakediko sludi.
“Givob ole däli, e zuo igo ob it oyufob oli ad pakön reli olik. Ab bü val omutol fÖlön stipi bal. Lekred nulik binon din veütik, klu i stip obik binon veütik.
“Balido omutol kodön, das paselol tä sikuls kildeg. Pos atos ozesüdos, das neflens olik ocödons, odatomons, olebatons oli, das okronons oli me spinakron, ocödetons oli ad deadam, osepülons oli, osnilons sepüli olik, e das ol fino olelifikol se dead.
“If udunol atosi, obinob noe slopan balid rela olik, abi heroedan lekreda nulik ola.”
Skrädan äbiegom mükiko ed ämogolom.
Se Volapükagased pro Nedänapükans. Yel: 1948. Pad: 7.
SPIKETS LESTIYÄNIK.
Nud binon logod mena.
No kükolöd nögis, kels no nog penögons!
Plü mud binon gretikum, plü bäk muton binön vidikum.
No spukolöd ini fonäd bäldik, büä nulik blümon!
Mugs no golons ini muds katas cavöl.
Utan, kel spikon, sovon; utan, kel dalilon, klopon.
No utan binon pöfik, kel dalabon nemödikosi, ab utan, kel neodon mödikosi.
Se Volapükagased pro Nedänapükans. Yel: 1948. Pad: 8.
CEDS E TIKODS.
Bolit binon jain, kel brekon, if tiroy oni tu vemiko.
‘Napoléon’.
No löfilob, das voms jäfikofs me bolit.
‘Napoléon’.
Pöf binon nos, demü kel kanoy pleidön.
‘Bernard Shaw’.
Kid spikon pükis valik.
‘William Blake’.
Binos neai tu latik ad glömön.
‘William Blake’.
Dred, täläkt, blig, e stim seilikons, ven lelöf spikon.
Sap Fransänik.
Se Volapükagased pro Nedänapükans. Yel: 1948. Pad: 8.
COGED.
“O pastan!” man äspikom. “Sevob, das no elifob, soäsä äsötos binön, ab vilob gudükumon obi.”
“Atos fredükon obi, o flen!” pastan äsagom. “Klu vilol klemön duliko sinodis valik.”
“Si! o pastan!”
“E vilol-li kömön dönu nomiko ini glüg?”
“Si! o pastan!”
“E löfön-li kemenis olik?”
“Si! o pastan!”
“E givön-li alane utosi, kelosi debol one?”
“Benö! o pastan! No badocedolös osi obe! ab atos no binon lekred; atos binon büsidadins.”
Se Volapükagased pro Nedänapükans. Yel: 1948. Pad: 8.
NUNS.
Volapükaklub valemik Nedänik.
Edeadof:
läd: ‘C. Peerbolte — Jansie’, ‘Zaltbommel’.
Diläd valemik feda Volapükaklubas.
Ladet nulik:
Söl: ‘Dr. Hannsmartin Schleyer’, ‘Konstanz’, ‘Seestrasze’: 7. (Bayän — Deutän) (‘Französische Zone’).
Se Volapükagased pro Nedänapükans. Yel: 1948. Pad: 8.
Flutan: ‘Ka-i-ko’
Konäd Yapänik vönädik.
Fa ‘J. De Boer-Van Strien’.
Cils Yapänik lärnoms ya göliko ad svimön gudiko. Svimans Yapänik binoms famiks in vol lölik. Atos sekon, no patiko bi svimoms gudikumo ka svimans se läns votik, ab bi natemoms so vemo gudikumo. If klad julanas Yapänik dageton svimitidodi, büiko dunoms okskilükamis mödik natemama. Cils sevoms, das ats binons veütiks. Tän kladanef golon ini vat. Kladanef pateilon ad palets tel; grup alik labon su kap luhäti köla "votik. Samo yelovans e redans dabinoms. Nu svimitidan flutülom, e hö! pledil luhätirava primon, pö kel cil alik plidomöv mu vemo. Du pledoms pledi at, zimufedoms klüliko in vat, ed alna dönu bal omas padisblunom. Süadolös, das Yapänans smalik et lärnoms ad binön späliäliks ko natem oksik!
Ven kladanef esegolon se vat, e binon dönu sägik, ed elenükon klotis, tidan primom ad konön. E täno konom vemo suvo konädi vönädik flutana Yapänik: ‘Ka-i-ko’.
El ‘Ka-i-ko’ älifom bü tim lunik, vemo lunik, venels ‘samurai’: lesiörs krigiälik nog äbinoms nämädiks in Yapän. Äbinom man de licin balugik, ab äbinom famik in län lölik, bi äflutom so magifiko. Ven els ‘samurai’ cädik ägevoms zäli, el ‘Ka-i-ko’ pävüdom ad komön pö at, ed ad pläyön. Tonis valik se natavoled äkanom magulön me flut okik; if äliloy omi, äbinos, äsva äliloy noidi bimas fota, äsva äliloy kliküli vata sturablukas smalik love stons kölik smufik, ed äsva äliloy vokädi lü ods bödas. If äsäkoy ele ‘Ka-i-ko’, lio ilärnom ga flutami magifik at, tän äsagom mükiko: “Kanob pläyön, soäsä dunob, bi man bäldik, kel ädugälom obi, ätidom obe fägi ad taetön natemami.”
Seimna äjenos, das el ‘Ka-i-ko’ ipläyom dönu lo sog gretik sölas cädik. Leson ela ‘Mikado’: lampör nämädik Yapäna, ikompenom pö atos, ed äfäkom so vemo sekü pläy, das noe ämesedom eli ‘Ka-i-ko’ pliniko, abi zuo äbüedom pänön omi fa pänan skilikün Läna Sola sülöpiköl. Su el ‘kaikemono’ binü sadin zadiko pekölöl, älogoy eli ‘Ka-i-ko’ ko flut omik seadöli, e po om Bel saludik: el ‘Fuji-Yama’ älöpikon, leigoäsä su pänots Yapänik valik.
Nu bevü els ‘samurai’ lesiör bal, kel änebönom vemiko ele ‘Ka-i-ko’ stimi et. Atan äbinom el ‘Lung-syi.’ El ‘Lung-syi’ ya suvo isteifülom ad dagetön göni lesona ela ‘Mikado’, ed atos no eplöpon. Sekü kod at ähetom eli ‘Ka-i-ko’, ed äsludom ad deidön flutani.
Ün soar semik änükripädom ini gad, kel ätopon zü dom ela ‘Ka-i-ko’, ed in kel flutan ai äseadom. Tons svidik äjonons lesiöre vegi. Us su bam binü bösin grünik, kela flans bofik pimiedükons dub nimamagots sofiko grüniks, flutan äseadom, e fulamun äsegifon liti sofik okik love gad.
El ‘Lung-syi’ äsüadom, das el ‘Ka-i-ko’ no ilielom lükripädön omi, ab lils japäliko lilöls flutana sio ililons osi. Su glun i älogom jadi lesiöra, ed in nam omik glävi pisetirol.
E ga el ‘Ka-i-ko’ no äfinükom flutami okik. Älaipläyom, ab, ai äflutölo äplöpom ad taetön so natemami okik, das muskuls valik koapa omik ävedons mu tenidiks ä düfiks. E ven el ‘Lung-syi’ ätatakom omi me gläv japik okik, no äfägom igo ad dujoikön skini flutana…
Täno el ‘samurai’ äcedom, das magivam äbinon kod atosa. Spido äveadom glävi okik, ed äfugom.
Fovo el ‘Ka-i-ko’ no plu änedom dredön omi.
Se Volapükagased pro Nedänapükans. Yel: 1948. Pads: 9—10.
Flitamug e radar
Fa ‘Dr. J. Bijlmer.’ (Se el ‘Haagsche Post’.)
Ya lunüpo äsevoy, ed istunoy dö atos, das flitamugs kanons flitön so gudiko in dag. In lulit ud in neit flitamug sefliton ad yagön. Flit onik bnon valemo vifik e vimik. Ün finod tumyela 18id el ‘Spallanzani’ ädunom sperimäntis ko flitamugs sälogamio piflabülöls, ed äklülädos, das nims pö flit no pätupons dub atos. Pinüfärmükölo ini cem ledagik, in kel fads pitenidükons lupemiko, leno äflitons ta din alseimik. Brefüpo pos atos, Jveizänan ‘Jurine’ ätüvom, das flitamugs sälogamio piflabülöls, pö kels lilam pisäjäfidükon, sio äflitons ta dins valik. Küped vemo veütik at ye äreafon lölöfiko ini glömäd.
Ün 1920 el ‘Prof. Hartridge’ änotodom büocedi, das flitamugs dub sesed tonavefas, kelas leog dönu pafanädon, kanons fümükön pladi yegas. Pas pos volf radara el ‘Griffin’ ed el ‘Galambos’ äfägoms ad blöfön veräti teoroda at. Fümükam staneda fa flitamugs labon sevabo stabi in prinsip ot, äsä radar; dif binon te, das pö jened lätik tefos vefis lektinamagnetik, e pö balid tonavefis. Nims sesedons tonajokis brefik in tonodalöpot, kelis liläm menik no kanon sienön. Tonavefs at labons brananumi mö ze 50 000 a sekun, e tonajoks dulons mö bos brefikum ka teltumdil bal sekuna. Benö! takädo joks ze 10 a sekun pasesedons, e flito joks 30 jü 60 a sekun. Plü nilikumo flitamug nilikon lä yeg, plü mödikum num jokas vedon. Mödot sesedas suföfon miedükamis semik, bi klüliko tonajok pesesedöl alik muton elabön büiko timi ad gekömön asä leog. Se tim, keli leog neodon ad rivön lili, flitamug kanon fümükön fagoti. Plüo nilikumo nilikon lä yeg, plüo timi brefikum leog neodon, e plüo vifikumo malets kanons sökön odis, kludo plüo kuratikum stanedifümükam binon. Vobedaraid sita at binon niludo mets ze 4. Luveratiko flitamug alik sesedon pö vefalunot lönik oka, sodas nims no sufons tupi de seseds odsik. Flitamugs labons larini pato vemiko evolföli, nudaflitädis e lilakoanädis patädiko pefomölis. Luveratiko tonojoks löpik nämöfik at pafomons dub vögatans e pasesedons da nud, ba i vegü mud (if mud e nud pategons nims i no kanons flitön) e leog pafanädon dub lil. Färmükamamuskul smalik in liläm ai demon, das lil pafärmükon dü sesed it, e sunädo poso pamaifükon dönu, sodas te leogs pafanädons.
Lio flitamug, plä plad yega, i kanon fümükön natäli yega, nog binos rät, ab fäg onik tefü atos miedon neluverati, e flitamug no leadon cütidön oki dub sümädot. Binos vemo neluveratik, das logamafäg badik nimas kekompenon pö atos, e kod no dabinon ad cedön, das labon-la smeilasieni pato evolföli. Sots flitamugas dabinons, kels fägons ad topodön go flitölo raänidi su bimabled, ed ad lapigön oni nes kontagön bledi it. Mafädi somik no nog edagetobs me radar obsik.
Reto flitamug go fümiko i jafädon tonis lilamovik, dub kel oy as sevan ya kanoy memosevön soti; ab atos no tefon desini konota at.
Se Volapükagased pro Nedänapükans. Yel: 1948. Pads: 10—11.
COGEDS.
“Ed atosi sagob ole,” läd bäldik ezuniköl äspikof, kel ikonstatof, das pitatedülan idobükom boso anis canas oka, “ed atosi sagob ole: no dunob plu stepi bal ini selidöp ola.”
Ab vig no nog bal ipasetikon, ed äkömof dönu, ed äremof paunis lul juega.
Ven igetof pebonedölosi, e selidöpan isleifom moni ini layet oka, lätikan äküpetom sarkadiko: “Ed ätikob, das no ödunol plu stepi bal ini selidöp oba!”
“Atos äbinon i desin obik,” läd bäldik ägespikof, “ab äneodob sabi pro böväd obik, ed ati neläbo äkanob dagetön neseimo in nilöp pläamo de ol.”

Kim söl et binom-li, kel äbonedom änu väreti miliga?
Atan binom nimiteiman, kel no geyilom tigridi neträitöfikün.
Kio! drinom-li miligi? No löfom-li üfo biri?
Benö! e mu fümo! Ab no logol-li, das jimatan binof lä om?

“Lä kis milit ün krigatim kanon-li paleigodön?” särjan äsäkom.
“Lä bioskop, o särjan!” rekrutäb ägespikom.
“Lä bioskop-li?” särjan äsäkom. “Kikodo-li lä bioskop?”
“Bi plad gudikün binon pödik, o särjan!” rekrutäb ägespikom.

“Eninükob cogo flonadimi ini itjäfidaparat roagas,” söl äsagom. “E kis, tikol-li, pilauton-li su kadil?”
“Beno-li?” läd äsäkof.
“Olifädol lifi olik lä vom vunik löfidik keinik.”
“Küpädö!” läd äspikof, “das dins somik semikna baiädons so kuratiko ko jenöf!”
Se Volapükagased pro Nedänapükans. Yel: 1948. Pad: 12.
NUNS.
Bi num penädas di ‘Occidental’ fa el ‘Stojan’ pemäniotöl no plu binon verätik, söl: ‘Johann Schmidt’ begom ad läükön in yeged: “Yufapüks bevünetik e literat onas II” lä notets tefü pük at (kedet 2id pada: 6), das num penädas binon zao 60, e lautans lediniko binons ‘E. Von Wahl’, ‘Berger’, ‘Federn’, ‘Matejka’, ‘Sjöstedt’, ‘Creux’ e votikans.
Diläd valemik feda Volapükaklubas.
Ladet nulik.
söl: ‘P. Albert Kruse, O.F.M.’, ‘Franciscanos’ in ‘Obidos’ (‘Pará’) (Brasilän).
Peselons ünü foldil 1id yela: 1948 Vpamäks 200.
Se Volapükagased pro Nedänapükans. Yel: 1948. Pad: 12.
KRITAN GRETIK: ‘ORIGENES’.
Fa ‘Dr. K. H. E. De Jong’.
Valemo, i nog ün nutim, kritans stimons no saidiko balani manas süperikün, kele debons, ön tef plu bal, dani gretikün, sevabo eli ‘Origenes’.
‘Origenes’ pämotom zao ün yel: 183 in ‘Alexandreia’, kel, i tefü lif relik, äbinon bal zänatopas cifik lampöräna Romänik.
‘Origenes’ äzeilom ya supiko studi nolavas, ko desin ad fümükön vemiküno stabis krita.
Ägevom hiyunanes tidodemis, in kels ätidom metodo omes ad dadranön fino jü müsters dibätikün rela.
Oki löliko vobode okik ädedietölo, älifom mu balugiko, ed äfölom büdedis semik, kels panedemons vo fa kritans tu mödiks.
To — u bo ebo dub — meritabs oka ‘Origenes’ emutom sufön ya dü lif okik nofis vemik flanaü lekredakompenans oka.
Äkonflitikom i fino — dö kelos no nedobs stunön — vemiko ta cifod Romänik.
Dü lampör: ‘Decius’ (249—251) päfanom, pädatomom e pätädom ko filodeadam, ab äblebom laidälik. Äsäfanoy omi dönu, ab klülabiko sekü datoms pesuföl edeadom tü tim zao brefik pos atos ün bäldot yelas mäldegzül.
Za tumyel bal e lafik pos deadam omik sünod di ‘Alexandreia’ ämicödon eli ‘Origenes’ demü lejons häretik semik.
Äbinom reto lautan mu fluköfik, e de penäds omik mödot zao gretik ereton.
Lebuki lekredalesetik veütikün omik: “Dö stabadins” sevobs mu patiküno te se tradutod latinik mu döfik.
Ma ‘Origenes’ God ijafom bü vol at kedi volas votik, ed ojafom pos päridikam vola at dönu kedi volas votik.
Lans, primo beatiks in lif lanöfik, pexilons sekü sinodalefail, ini koaps taledik. Vol äreafon dub atos ini pönastad nelaida.
Lans ye okompenikons pos blufams mödik dönu pö beat büikum; volajenäd lölik jenöfükon demü disein at dugäladisini Goda.
Jelodapenäd ela ‘Origenes’ ta tatak filosopana: ‘Celsus’ ta krit benodistükon oki dub nol legudik e blöfamamod sagatik.
‘Origenes’ elautom plänis ad bibabuks mödikün; do vemo döfons dub lalegoram, ninädons too dinis sevidigädik e veütiks mödikis.
De om i num ze gretik predas, ab mödadilo in tradut latinik, ereafons lü obs.
In pred omik, kela vödem Grikänapükik pekipedon, dö magivans di ‘Endor’ ‘Origenes’ blöfom, das, if no viloy viodön vödemi bibik, lanan de ‘Samuel’ jenöfiko espikon lü ‘Saul’.
‘Origenes’ refudülom deki literatik valik, e besteifom te kleili stüla. Pö naeds anik jonülom cogedäli plitöfik, samo ven fopülükom mödilauti lönik oka.
Jonülom oki in polem as taan lesiörälik. Dasevom tio stedälo, das häretans mödik — lejonis kelas befeitom nespaliko — lifons puedäliko.
Fino vilobs mäniotön utosi, kelosi ‘Origenes’ äcedom tefü lastrolog, kel ün atim süükon nitedäli so gretiki.
Ma om stels no binons kods, ab mals, utosa, kelos jenon su taled. Nol kuratik lastrologa ye no jonidon pro mens, ab pro dabinäds löpikum.
Atos baiädon ko nenotodäl, keli, ‘Origenes’ i in tops votik penädas okik demom tefü yegäds somik.
(Se el ‘Het Vaderland’.)
Se Volapükagased pro Nedänapükans. Yel: 1948. Pads: 13—14.
EL ‘PIROPO’.
Kisi danemobs-li eli ‘piropo’? El ‘piropo’ binon stimod nenplafik, me kel hi-Spanyänan stimodom su süt vomi jönik. Stimod, kel reto mödadilo pasagon ko desin, das plä leplekäb i votans lilons oni. Binos vemo plitülik ad flätön lupleidi vomik me vokäd stunidöl, jäst teatik, ab vöd ela ‘galán’ binon pas lölöfiko voätik, if i beigolans kanons juitön oni.
El ‘piropo’ u ‘requiebro’ binon malik pro kalad Spanyänana. Vom Spanyänik kösömof so vemo, das palüspikof smugiko lo publüg, das of, ven fät dugon ofi lü läns nolüdikum, stunof dö nenotodäl nofik, keli mans foginänik jonüloms ofe. Smil nonik, lefänam nonik me hät, el ‘piropo’ nonik, kanon padunön fa nolüdänans koldälik et! Nö! tän in Spanyän…
Binos lönanatäl hi-Spanyänana ad plimön; sevom sunädo, kisi mutoy lüvokädön vome beispatöl. El ‘piropo’ voik no pedobüköl nelabon selediko cogedi; i dinäds bolitik e topiks no selediko pagebädons ad gevön ele ‘piropo’ nidi mödikum.
“Pro vom somik fägoböv ad vedön monäkiälan,” hi-Spanyänan lelöfädik vokädom pö logam jipula yunik löfik. Pö naed votik küpäl pastiron medamiko lü jibeigölan keinik: “Deükolöd häti olik pro lädül lejönik et!” hiyunan samo spikom nelaodiko (?) ini lil kompenana okik.
No selediko i mot jiväläba pagebädof as zeil ela ‘piropo’ voätik. “Kio läbik mot mutof binön, kel emotof jijönani somik…!”
Tälen ad sagön nentöbido eli ‘requiebro’ bluvükon suvo fogänani, ab ga i patudigidon semikna. Ibä klülädos, das sagods spiritik mödik no binons votiks, äsä prafads prosadik pöpalidas vönädik. Suvo els ‘coplas’ at blünons nensevedo yegädi pro vokäds stunüköl, kels binons kösömafraseods. I bib binon fonät danöfik pro el ‘piropo’, pato lekanit ela ‘Salomon’. Hebrey koedon senälön dönuamo fluni oka: igo nüdugot ad ‘piropos’ mödik: ‘ole’! pedütülon de el ‘joleh’ hebreyik.
El ‘galán’ binom semikna letälenik pö datik käfedas ad tirädön küpäli.
“Viloböv, das odeadobös aneito!” tonos süpo, e vom mutof vo labön ladöfi düfälik ad no logön seimna dü timül lü lifatufavan. Atos binon mögod mana! Loged bal se logs ofik, e sludom laodo: “Nu no labob plu desiri ad deadön! Logs äsä stels…!”
Klüliko jön logotik binon yegäd danöfik pro lobams. So jönik äsä jivirgan: ‘Maria’, logs äs stels, smilil flenöfik, … ats valik binons keinots, kels pakazetons vemo. Pato logs e futils voma Spanyänik ai dönu pabekanitons; pük nevoik mu petuüköl pöton pö atos! Logs no kanons nidön saidiko, futils no kanons binön saidiko smaliks e gütöfiks. Fe… voms mödikün, kels mutofs dalilön elis ‘piropos’ labofs magedi smalik. Ibä hi-Spanyänan, kel natälo no binom gretik, löfilom te kekompenani nog smalikumi.
(Ma nunod spikäda fa ‘Dr. Werner Beinhauer’.)
Se Volapükagased pro Nedänapükans. Yel: 1948. Pads: 14—15.
TELKOMIP DE ‘VICTOR HUGO’.
Tumyel plu bal epasetikon, das ‘Victor Hugo’ päletodom ad telkomip fa teatadilekan okik: ‘Harel’.
El ‘Harel’ isüfülom, efe vemo jöniko, eli ‘Lucrèce Borgia’ in el ‘Theâtre Porte St. Martin’. Publüg ye äprulon, e getots ävedons ün del alik smalikums. E ven getots vedons smalikums, ai säflenikam semik süikon vü lautan, kel riprodom dilekane, das reklamom no saidiko dramati, das no saidiko ebüedom lenkleibön lenkleibabledis tutaädik, e r., e r., e dilekan, kel te demom kalietis dramata. Din ävedon so badik, das nemödikos äsaidonöv, ed el ‘Hugo’ ed el ‘Harel’ ämutomsöv telkomipön. El ‘Harel’ äsludom tü göd semik ad desumön eli ‘Lucrèce Borgia’ de duinabotem. El ‘Hugo’ äprotestom.
“If laidälol pö desin olik ad finükön plösenis dramata obik, tän at binon lätik, keli föro egetol de ob,” poedan ätädom.
“Edelo,” el ‘Harel’ ämenodom smililölo, “äpromol nog obe dramati fovik ola.”
“Epromob ole nosi,” ‘Hugo’ äsagom.
“Sio epromol osi obe,” ‘Harel’ ägespikom.
“Si!”
“Nö!”
El ‘Victor Hugo’ ätuvom lomo tü brefüp pos atos penedili sököl de ‘Harel’: “Laidäl olik ad bedotön lesagi obik, kodon, das penofob fa ol. Spetob bläfedi. Nunolös obe, kitimo e lio cedol ad gevön oni obe!”
‘Victor Hugo’ sunädo äsegolom ad sukön temunanis. Ven äzüigolom züi gul ela ‘Boulevard’, äloegom jutedön lü ok teatadilekani senälöfik, kel nen preparam seimik äplänom ome:
“O söl: ‘Hugo’! epenob ole penedi vemo dibotiki. Deidön oli obinosöv med go badik ad dagetön dramati fovik ola. E tefü ol, udeidön eli ‘Harel’ go no obinosöv fam vemo gretik pro ol. Binos gudikum ad rekosilön obis. Vilol-li pardön obe, e givön obe dramati olik? Klülos, das el ‘Lucrèce Borgia’ oblebon binon su program.”
‘Victor Hugo’ äsiom…
“Vö!” el ‘Harel’ äfisagom. “Binol luveratiko lautan balid, kele teatadilekan esagom: “Dramati olik u lifi olik!” ”
Se Volapükagased pro Nedänapükans. Yel: 1948. Pads: 15—16.
NUNS.
Söl: ‘Dr. Arie De Jong’ pecälom fa el ‘Societas polyglottica universalis’ (= Klub polüglotik valemik) as presidan onik. Klub at steifon ad balön pükis valik, e pükis natik e pükis mekavik, e pükis vönik e pükis lifik, ini kompenanef bal. Zänabür kluba at binon in ‘Amsterdam W.’ (Nedän), ‘Reinier Claeszenstraat’: 49. Sekretan binom söl: ‘F. J. Krüger’.
Disein, keli limans kluba at besteifons, binon ad dünön odis pö stud e tradut, ed ad kobovobön in kvipäl voik frutü tid, lekan e nolavs.
Klub spelon ad pübön ünü tibrefüp jäfidoti polüglotik lönik, in kel püks valik, pro kels etuvon kevobanis odagetons pladi. Geb Volapüka ya pegaranon.
In nüm: 4 yeloda 33id ela ‘Schweizerisches Gutenbergmuseum’ yeged labü tiäd pölüköl: “Volapük — Eine vergessene Welthilfssprache” komädon.
Diläd valemik feda Volapükaklubas.
Evedom liman:
söl: ‘Jan Petr’ in ‘Praha-Dejvice’ (Tsyegän-Slovakän), ‘Grazianiho’: 15 a.
Ladet nulik:
söl: ‘Dr. Hanns Martin Schleyer’ in ‘Lahr’ (Badän, Deutän), ‘Tramplerstrasze’: 62.
Se Volapükagased pro Nedänapükans. Yel: 1948. Pad:16.
SIKOTS PEGEVÖL FA CIFAL.
Dalebüd de 1948 yulul 18, nüm: 1.
Vätälölo, das söl: ‘J. G. M. Reynders Sr.’, Kadämal Volapüka, binom sis yels lemödik balan slopanas fiedikün Volapüka ed egevom blufis nenumovik nitedäla oka pro föd dina sublimik obas as keredakan Volapükagaseds pro Nedänapükans,
esludob ad legivön, pötü motedadel 118id Datikana Volapüka, söle: redakan ‘J. G. M. Reynders Sr.’, pemotöle in ‘Zwijndrecht’ (Nedän) tü 1869 mayul 7 e lödöle in ‘Den Haag’ (Nedän), ‘Hugo de Grootstraat’: 82,
köni pegoldöl di ‘Schleyer’.
‘Bad Godesberg’, 1948 yulul 18.
Cifal Volapükanefa:
Prof. D. Dr. ALBERT SLEUMER.
Studadilekan p.d.
Dalebüd de 1948 yulul 18, nüm: 2.
Vätälölo, das söl: ‘Jakob Sprenger’, Kadämal Volapüka, sis tumyel plu lafik efödom in fied neceinovik Volapüki,
esludob ad legivön, pötü motedadel 118id Datikana Volapüka, söle: dabükan ‘Jakob Sprenger’, pemotöle in ‘Speicher’ kanton: ‘Appenzell’, Jveizän tü 1872 mayul 8 e lödöle in ‘Gams’ kanton: ‘St. Gallen’, Jveizän,
köni pegoldöl di ‘Schleyer’.
‘Bad Godesberg’, 1948 yulul 18.
Cifal Volapükanefa:
Prof. D. Dr. ALBERT SLEUMER.
Studadilekan p.d.
Dalebüd de 1948 yulul 18, nüm: 3.
Vätälölo, das söl: ‘Johann Schmidt’, profäsoran Volapüka, evedöl Volapükan ün 1928, ün yels lätik ko zil gretikün elautom pro periodagaseds yegedis dö Volapük ed egivom spikädis dö pük at broadöpe di ‘Frankfurt am Main’ ed eslopükom pro Volapük me tidabuk okik e spods susnumik,
esludob ad legivön pötü motedadel 118id Datikana Volapüka, söle: musigal ‘Johann Schmidt’, pemotöle in ‘Weiszkirchen am Taunus’ (Deutän), tü 1895 setul 28 e lödöle us, ‘Bahnhofstrasze’: 20,
köni bronsötik di ‘Schleyer’.
‘Bad Godesberg’, 1948 yulul 18.
Cifal Volapükanefa:
Prof. D. Dr. ALBERT SLEUMER.
Studadilekan p.d.
Dalebüd de 1948 yulul 18, nüm: 4.
Vätälölo, das söl: ‘Francisco S. G. Schaden’, Volapükan süperik ä sevädik Brasiläna, sis degyels ko zil fümädik eslopükom pro Volapük in lomän okik me spikäds e yegeds in gaseds mödik,
esludob ad legivön, pötü motedadel 118id Datikana Volapüka, söle: profäsoran ‘Francisco S. G. Schaden’, lödöle in ‘Sâo Bonifacio’, ‘Correio de Queçaba’ (‘Estado de Santa Catharina’, Brasilän),
köni kuprinik di ‘Schleyer’.
‘Bad Godesberg’, 1948 yulul 18.
Cifal Volapükanefa:
Prof. D. Dr. ALBERT SLEUMER.
Studadilekan p.d.
Se Volapükagased pro Nedänapükans. Yel: 1948. Pads:17—18.
DALEBÜD DE 1948 GUSTUL 3, NÜM: 5.
Ma dalebüd ä diplom dätü d. 3id dekula yela: 1910 datikan famik mekavapüka: Volapük, monsinyor: ‘Johann Martin Schleyer’ in ‘Konstanz’ len Lak di ‘Konstanz’ elovegivom obe dugi fovik Volapükanefa de deadamadel okik.
Edunom atosi, bi esevom obi asä Volapükani lezilik sis yel: 1892. Espodob ai ko om, ed evisitob omi dönuamo in ‘Konstanz’. Noe ilautob ünü yels mödik mödoti gretik yegedas gönü Volapük, abi islopükob menis mödik pro Volapük. Fovo espikädob suvo komü kobanefs gretikum, ed istütedob ai mastali pö töbidam valik me mon.
Lunüpo bü dead oka cifal: ‘Schleyer’ i ecälom obi asä kadämali Volapüka lobülü dun obik gönü Volapük. Deadam cifala nenfenik ejenon tü 1912 gustul 16.
De del at cifalacal oba eprimon. Spod jäfädik ko Volapükans mödik äglofon. Lärnamods ad lärnön Volapüki päfövons. Tü prilul 23 yela: 1914 esävilupob lezäliko mebastoni jönik labü pöträt reliäfik gudik mastala e nüpenot lunikum len deadamadom ela ‘Schleyer’ in ‘Konstanz’. Zänodü vobs fluköfik valik pro stäänükam püdapüka voik at volakrig balid esplodülon; so mög alik ad pakön Volapüki änosikon valöpo dü yels mödik.
Konletam Volapükanas in Deutän e kobovob ko Volapükans foginäna äkanons papreparön te nevifiko ün yels: 1920—1933. Bümals spelik mödik älüjonilons dönulifikami Volapüka. Ab täno ün yel: 1935 dub proib tatik propagid alik yufapükas mekavik süpiko pänemögükon. Mögis lätikün ad yumükön pöpis in kobovob püdiälik ä beniköl volakrig telid mu mifätik edistukon. Vüo valöpo i flens e nolans mödik Volapüka edeadons. Lepato in Deutän dönulifikam logädik Volapüka e kobovob frutik ko Volapükans fiedik in läns votik pefikulükons e pafikulükons vemo dub krigs e seks onas.
Sekü kods at ecedob pötiki ad lovegivön cifalacali no-Deutänane ebluföföl.
Cälod obik edrefon söli: ‘Jakob Sprenger’, dabükan ä kadämal Volapüka, pemotöli in ‘Speicher’, kanton: ‘Appenzell’, Jveizän tü 1872 mayul 8, e lödöli in ‘Gams’, kanton: ‘St. Gallen’, Jveizän. Sis yel: 1891 slopan fiedik at mastala obsik ed oba ebejäfom Volapüki lanälo, ed elautom penädis digik dö at. Dub atos sevädikom veitiko. As fünan Lelivükamafeda bevünetik enitedälükom limanis ata feda so vemo pro Volapük, das pük at evedon dü yels mödik jü atim kosädapük bevü limans, kels spikons pükis de ods distikis.
Dub tanät nabätik Volapüka ko Lelivükamafed bevünetik garan jinon pagevön, das Volapük olabon fütüro käli pato vobediki, e das atoso mög dönustäänikama i pasefükon lä nets votik tala.
Tü del degmälid gustula yela: 1948 mastal neglömovik obas obinom dü yels kildegmäl in lananöp. Etdelao söl: kadämal ‘Jakob Sprenger’ olovesumom dugi löpikün Volapükanefa tala lölik e leigo cali dilekana Volapükakadäma.
Begob Volapükanes valik ad fiedön kol om asä fovan obik in cifalam: valikans stütonsös omi ai nämiküno pö töbidams omik ad födön Volapüki!
Benäd Goda gevonös cifale kilid Volapükanefa duni e fredüköli e sekaliegiki in dün diala sublimik obas dü yels vemo mödiks!
‘Bad Godesberg’, 1948 gustul 3.
Cifal telid Volapükanefa ä dilekan Volapükakadama:
Prof. Dr. theol. et Dr. phil. ALBERT SLEUMER,
Studadilekan p.d.
Se Volapükagased pro Nedänapükans. Yel: 1948. Pads:18—20.
Kongred Yuropa
Kongred Yuropa ekobon in ‘Den Haag’ de d. 7id jü d. 10id mayula yela: 1948. Päbekomon fa pösods ze 750 se läns Yuropik ze valiks. Zuo ädabinons us küpedans se Tats pebalöl Lamerikäna e se Reigän Linglänik, ed i sog veütik gasedimanas ze 250, kels äkomulons volagasedemi.
Bevü komans tatans sevädik äbinoms, äsä num semik läxbalidalas e läxministeranas dinädas foginänik, du ministerans mödik nog äjäfidöls i äkomoms. Fovo: dailans paletas distikün, bijops e komulans cädik votik glügas reledas difik, dustodans e jäfüdaklubacifs veütik, gitavans, konömavans, profäsorans, lekanans, poedans e lautans, e fino: komulans noganas vomas, yunanefa e votikas. Do vüds valik äbinons pösodiks, kompenans as löl äkanons cedön gideto, das äkomulons nämäto lüälis veütik valik lifa e tikoda Yuropikas.
Valaseadods kongreda päjenükons in el ‘Ridderzaal’ (= lecem lesiöras). Dü maifükamaseadod pejenüköl ün poszedel mayula 7, spikäds päspikons fa ‘Churchill’, ‘Brugmans’, ‘Coudenhove-Kalergi’, ‘Ramadier’ e pösods votik mufas, kels besteifons baläti Yuropa. Maifükamaseadod päbekomon fa jiplin: ‘Juliana’ e hiplin: ‘Bernhard’ e fa limans dipanefa.
Jäfots kongreda pädilädons fovo bevü komitetanefs kil: bolitik, konömik e sogädik, e kulturik. Presidans äbinoms tefädo: ‘Paul Ramadier’ (läxbalidal sogädimik Fransäna), ‘Paul Van Zeeland’ (läxbalidal Belgäna) e ‘Prof. Salvador de Madariaga’. Komitetanefs ädavobons sludis stabü nunods, kels pälofädons fa näiäda-komitetanef bevünetik pro balät Yuropa. Votükamimobs mödik pälofädons, döbats liföfik päfóvons ün mayul 8 e 9, ed ädulons semikna jü dibät gretik neita, igo jü gödadüps gölik.
Tü zedel sudela: mayul 9 meugijon komunanefa päjenükon su el ‘Dam’ (nem piada in zänod ela ‘Amsterdam’) in cifazif, kö täxeto mens ze 40.000 äkomons. Spikäds päspiköl fa cädans kongreda e se lif notidik Nedänik äsüükons lanäli gretik.
Sluds fa komitetanefs pidavoböls pälofädonsin seadods valodik kil. Fümäl kompenanas kongreda ad pladön okis löpü dists bolitik gretik bevü ons dabinöls, ed ad kobovobön pro din Yuropa, äklülädon se jenöfot, das sluds kil päzepons me vögods valik. Jäfots kongreda äfinikons ko jötaseadod brefik, in kel disins päskätons pro vobod kömöl. “Nun Yuropanes valik”, in kel sluds kongreda päkobosumons, ed in kel stüt valemik pälevokon, päzepon lelobülo.
SLUD BOLITIK.
Distus ün yels mäl kriga e koupa pekodöls, nepluikam nulüdotiprodama in vol lölik, nosükam dila gretik fäga dustodik, daved debabeloda levemik, laibinükam pelotas militik, läsikam nämäda konömik, senäls heta dub krig edavedöls, bads laiduliko epluiköls netätima, e, to vob fa el ‘U.N.O.’, def nämäta bevünetik, kel binon saidiko nämöfik ad blinön leodi e loni bevü nets — so faktors tonons, kels fomons tädi neleigodovik bena e sefa netas Yuropik, kels nu patädons ad sukubön.
Kongred,
baicedü prinsips e disins, soäsä ats peplänedons in nunod bolitik, pelofädöl fa näiäda-komitetanef bevünetik mufas pro balät Yuropa,
1. dasevon, das binos blig dranik netas Yuropa ad vobädön balatami konömik e bolitiki fümükamü sef e proged sogädik;
2. eseivon koteno mesülis balid, kels brefobüo pelonülons fa reiganefa Yuropik anik diseinü kobovob konömik e bolotik, ab cedon, das noganükams pestidöl nen kevob votik no ofägons ad lüblinön dulöfo tuvedi säkädas dranöfik e fefikas, kels nutimo dunidons.
Gitäts reigätik.
3. steton, das pro nets Yuropa tim ekömon ad lovepolön dili gitätas onsik stide seimik gönü pläg koädik ona, ko disein ad näiädön e völfön yufafonätis onsik;
4. cedon, das balam ü fed Yuropa omuton labön, as disein okik, das fümükon sefi netas kompenöl, das muton binön nesekidik de reigän alseimik votik, e das no odalon lüälön ta net votik alseimik;
5. lonülon ya nu, asä bligädi Yuropa pebalöl, jenöfükami pianik demokrata sogädik, kela disein binon ad libükön meni de sumätükam alik, ed ad moükön nefümi konömik alik, äsä demokrat bolitik diseinon ad jelön oni ta nämädaviläd;
6. steton, das tuved teik säkädas Deutänik, e konömikas e bolitikas, palüblinon dub balam ü fed Yuropa;
7. steton, das balam ü fed omuton läblünön ad proged konömik, bolitik, sogädik e kulturik pöpas in ziläks lovemelik, kels peyümätons ko on nendämü tans patik, kels yümätons länis at ko pöps Yuropik;
Lasam Yuropik.
8. stigädon kazeto ad levüdön pro lasam Yuropik, pösodis fa dails länas kompenöl se ons it u plödü ons pudavälölis. Lasam omuton labön bligädi 
a. ad lüblinön fomami e notodami ceda notidik Yuropik;
b. ad gevön komandis tefü mesüls sunädik, dub kels, e konömiko e bolitiko, baiät zesüdik Yuropa pianiko povobädon;
c. ad primön vestigi tefü säkäds gitik e stabaloniks, kels odavedons sekü fomam balama ü feda, e leigo tefü seks konömik e sogädiks ata;
d. ad preparön disinis tefü diseins pemäniotöl;
Dalon gitätas mena.
9. cedon, das balam ü fed somik muton binön lügolovik pro nets Yuropik valik, kels lifons pö sit demokratik, e kels vilons bligidön ad stümön daloni gitätas mena;
10. sludon, das komitetanef muton pafomön, kel okomiton oke nenzögo bligädik telik: ad disinön daloni at, ed ad gevön mobis tefü noms, kelis reig bolitik muton labön ad digädön nemi demokrata;
11. steton, das pö stip nonik reigs kanons panemön demokratiks, kels, jenöfo u gito, no garanons libi konsiena, kobikama e cedinotoda, e leigo i gitäti ad fomön leliviko taätanefi bolitik;
12. vipon, das komitetanef at ogevon ünü muls kil nunodi dö jäfots okik;
Löpacödalef.
13. sagon as süad okik, das ad jelön gitätis pösodöfa menik e prinsipis liba, lasam omuton gevön mobis tefü stid löpacödalefa, kel labon dagebi zesüdik mütamedas ad koedön stümön daloni, e das sifan alik länas kompenöl olabon gitäti ad yufidön diseinü atos tü tim valik ed ünü tüp brefikün cödalefi at pö viod gitätas okik, soäsä ats pelonons in dalon;
Volabalät.
14. steton, das vobäd Yuropa pebalöl binon faktor nonelaböfik pö vobäd vola pebalöl.
SLUD KONÖMIK E SOGÄDIK.
Yurop stadon atimo leigüpiko bü krisid gretik e bü mögs gretik. Sit konömik vönädik onik pedädükon dub krig. Yuf sublimik, keli Tats pebalöl Lamerikäna nu gevons, loofon pöti leteik pro lebum Yuropa nulik ä gudikuma, if Yuropans baicedons ko ods ad vobön ma prinsips kobädik e disin kobädik gönü dafomam näma konömik kontinäna. No kanoy spetön nätükami, if län alik te besteifon dönulebumi konöma netätik okik ma metods vönädik. Pö lifastads atimik Yurop te okanon rivön lifanivodi, keli muton flagön, if yufafonäts netik e dustodiks valiks ona podafomons ma lüodaliens kobädik pro kontinän lölik. Proged in lüäl at ye te omögon, if kobü at mesüls leigalüälik polonülons ad fomön baläti bolitik ai nabätikumi. Yurop muton balön oki, if vilon dönudagetön e gretükumön beni büikum okik, e garanön nesekidi konömik oka.
Leigavet muton patuvön bevü flags pösodöfa menik ed uts konöma nutimik. Noganükam alik natäla at ye lonülon säkädi: kin olabon-li nämäti? Ad vitön klieni alik valodima ed ad garanön nesekidi konömik mena, binos kludo zesüdik ad kompenükön vobanis e noganis komulik onsik nabätiko pö desin e völf konöma in Yurop pebalöl.
Kongred
1. dasevon, das steif alik ad dönulebumön konömi Yuropa stabü liväts netätik distik e mu vemo peteilöls büojonidon ad miplöpön.
2. steton, das zesüdos draniko ad lemekön balatami konömik in Yurop.
3. cedon, das pro balatam at zesüdons dakip e lönedikam pianik tanätas konömik, kels atimo läns Yuropik tanätons ko reigätaziläks, tats lovemelik fedik u ziläks sekidik.
4. notodon koteni okik dö mesüls balid, kels ya pelonülons fa reiganefs semik siämü kobovob konömik nabätikum u grupams topädik; e spelon, das vobod “länas degmäl” ogevon lüäli gönik sludes, de kels benosek balama ü feda Yuropik osekidon.
Komands sunädik.
5. vüdon kazeto reiganefis tefik valik ad notükön sunädo vili onsik ad begolön vegi lü balatam konömik, ed ad ledunön mesülis, kels pro atos zesüdons. Mesüls omutonsöv ninädön b.v.: 
a. ted. 
1. moükami pianik e — mögiküno suno — finidi lölöfik ninü balam ü fed tedaneletianas, kels sekons se mödotilonams e miedÜkams nü- e seveigas.
2. läsükami, e — valöpo, kö atos mögon — finidi lölöfik tolädatarifas bevü tats kompenöl.
b. valut. 
1. nätükami leigaveta bücäta: stip balid in län alik pro fümöf völäda, e läsükami me meds gebidik — keninükamü bolit monik — difas meseda- e suämanivodas, kels binons nebaiädükamoviks ko tökadakosäd lelivik.
2. desinodami mögiko suniki stida klira mödaflanik, u, dub lönedükam cänakursüdas, jenöfükami ziläkas, ninü kels tök canas no poneleton dub valutikontrols.
3. preparami dub atos cäna lelivik valutas, e nätükami pianik teda lelivik bevü läns Yuropik.
c. jafäd. 
1. lonüli programa kobädik pro völf yufafonätas feila e blüm blimota pro at neodika, ad garanön Yurope nulüdanivodi mögiküno löpiki,
2. stigädami patama kaenik u topädika dustoda e nulädükami jafädamedömas kaenik,
3. lonüli e leduni blimaprograma kobädik pro cifadustods in jäfüd alik; nemo neodü feb e seagiv gidik stonakolataresärfotas in Yurop pebalöl, ed i pro gretükam lektiniprodama e näiäd e ratiun kosädamedömas,
4. e valemo: lonüli jafädaprograma kobädik, in kel pagebädons yufafonäts e blimots valiks länas Yuropik baiädü neods pöpa.
d. vob. 
1. löpükumami lifanivoda netas Yuropik, jü nivod mögikÜno löpik, efe dub gebäd mesülas valik löpo pemäniotölas, kels jonidons ad mödükumön jafädoti; levüdi noganes konömik, sogädik, calik e jäfüdikes länas difik, ad datikön kobädiko medis, kels kanons vobädön mödikami jafädotas e stäänikami tikälik onas, sa gudikumami leigüpik stadas sogädik e födi seagiva gidik jafädotas dustoda jäfedik,
2. födi maxumik fealotäda lelivik vobanas e famülas onsik, pö kelos muton pagaranön setevanes leig mesedanivoda, sefa sogädik, vobastipas e lifadinädas, kels dabinons in län, ini kel olomädükons okis,
3. näiädi bolita konömik demü föd vobapöta lölöfik in Yurop.
Diseins latikum.
6. cedon, das balam ü fed Yuropik, plä mesüls balid at, muton dunön steifis ad jenöfükön in ziläk lölik: 
a. katädakosädi lelivik,
b. monastabädi,
c. saunükami penäiädöl bücäta- e täkabolita,
d. tolädafedi lölöfik, atos sinifon: finid neletianas valik canakosäda bevü läns balam ü feda, e tefü läns no eyumöls geb tarifas, kels binons saidiko doniks ad no neletön flumi nomik e volfi volateda,
e. näiädi lonilonama sogädik.
7. jonon, das mesüls valik pemoböl diseinü noganükam Yuropa mutons pabaiädükön ko baläds, kels pebligidons u nog pobligidons nämätü nets pebalöl u nogans lä ats elüyumöls in ziläk volakonöma.
Kludod.
At binon stab konömik, su kel nets Yuropa okanons — ed omutons — stabön mesülis sogädik, kels omögükons, noe ad stöpön läsikami atimik lifanivoda komunanefa, abi ad garanön valikanes, e stöfiko e kulturiko, dabinastipis, kelos binon disein fifümik ä teik duna konömik alik.
Pö dinäds so pegudükumöls kanobs spelön, if jaluds smalaladälik tatas netätik pubemastikons, das in Yurop sogäd benöfik ovedon, in kel gitäts famüla podemons, klubam lelivik pösodas e grupas pogaranon, e fibikans e nelabans pojelons.
In at e dub atos sogäl liba e baläla odavedon, dub kel pösodöf menik okanon daglofön lölöfiko e benöfiko. So dalobs spetön lifi sogädik ä konömiki, in kel Yurop oplösenon in vol rouli lönik oka, ed obinon näm lebumöl ä püdik.
Yegäds nabätikumo studabiks.
Plä nümeds, in slud löpik pemäniotöls, pö kongred num mobas pälofädon, kels postudonsöv fruto fa klubäds patik, kels okanonsöv vestigön veüti onsik e medis ad jenöfükön onis. Mobs at kanons pakobosumön brefiko so:
1. Fomam setevasogeda ad leodükön setevi in Yurop ed ad lonülön mesülis, ad koedön lasumön nenlomanis 1 500 000 ini sogäds Yuropik e lovemeliks ed ad sogätöfükön onis.
2. Läükot konömik e sogädik pro ledun disina di ‘Marshall’.
3. Stud lonilonama tefü datuvots inü Yurop pebalöl.
4. Dakosäd lelivik tävanas in Yurop lölik.
5. Finid tripama telik; näiäd tripas, kels belodons jafädi e tedi.
6. Dun vestiga medas, kels kanons vobädön finidi pianik mäteda pestaböl su difs, kels sekons se mesedanivod donik e vobastips badik, difs, kels ün paset ekodons löbumi tarifamönas geilik, e neletianis votik teda bevünetik.
7. Stud dinädas konömik tefü säkäd di ‘Ruhr’.
SLUD KULTURIK.
Kongred,
vätälölo, das balät Yuropik no plu binon yutop, ab evedon zesüd, e das te kanon tuvön stabi dulöfik in balät ya liföl;
vätälölo, das balät dibätiko evuliköl at dabinöl zänodü difs netätik, dialik e relöfiks obas binon balät gerota kobädik kuliva kritik, völadotas lanöfik e kulturikas e ledivoda kobädik lü gitäts stabik mena, nemo lü lib tikoda e saga;
vätälölo, das besteif baläta Yuropa muton pastütön e paliföfükön dub süikam seveda Yuropik, e das atos muton pakleilükön, pastigädon e pablimön me meds ad notodön atosi;
vätälölo, das pro disein patik at volanoganükams kulturik, äsä el ‘Unesco’, vobons in ziläk tu stäänik, du stids netik ma disein oksik binons tu miediks, sodas plago stid Yuropik no bal dabinon ad fölön bligädis löpo pemäniotölis;
demölo bagafi: III baläda di ‘Brussel’, kel levüdonkazeto reiganefis tefik ad stigädön töki kulturik medü lebaläds, u.v.;
Zänöp kulturik
1. mobon ad davedükön nogani dadulik, kel mutonöv studön nemo natäli e binodi kulturazänöpa Yuropik. Nogan at nesekidiko de kontrol alseimik reiganefa pefomöl, mutonöv labön bligädi valemik ad notükön sevedi Yuropik. Bligäds sunädik binonsöv: 
a. Födön sevedi kobäda Yuropik medü kleilükam e primäts dub gasedem, not, film e radion, ed i medü tidastidots valik, e juls pro yunanef, e nivers, pöpanivers,…
b. Fomön kolkömöpi pro komulans kultura, e gevön ones pöti ad notodön tikädöpi veratiko Yuropiki tefü säkäds gretik, kels tefons lifi kontinäna, dub gev kleilükama cede notik e dub dun mobas plagöfik reiganefes.
c. Demön küpedi krütik ad fümükön u nätükön völadi verätik vödas, nen kel baläd no bal kanon pabligidön.
d. Koedön lilön: a) das sifan alik labon gitäti ad sevön nulodi jenöfik voik, nen plän e nen pläned; b) das reiganefs labons bligi ad garanön, das gität at pafölon nesekidiko de müt alseimik.
e. Födön dakosädi lelivik tikodas, notädas e lekanotas bevü läns difik.
f. Födön näiädi vestiga nolavik natäla mena Yuropik ün tumyel teldegid, pato ön jäfüd dugäla, lanava, filosopa, sogädava e gitava.
g. Gevön stüti alik lü fed niveras Yuropik, e lü garan nesekida onas ön tef kol tat u müt bolitik; e födön kobovobi nabädtik bevü tidastidots Yuropik valik, pato demü revid jenavabukas, soäsä atos ya ejenon in läns Skandinänik.
Yunanefastid Yuropik.
2. cedon, das fütür Yuropa pafümükon fa menäd dagloföl, e das dafom koapik, lanöfik e südöfik yunanefa pato sekidon de mots ede utans, keles dugäl pekomiton;
3. sagon vipi, 
a. das voms ed utans, keles dugäl pekomiton, polevüdons ad kompenön ön mafäd gretik pö bejäfs valik konferas e kulturazänöpas;
b. das stid Yuropik pro cils e yunanef pafünon; 
1. ad näiädön vobodi valik, kel nu padunon in jäfüd at, ed ad studön mesülis, kels mutons palonülön ad tuvedön ma disin Yuropik säkädis atimik: cilinulüdam, dafom südöfik, dönudugäl midunanas yunik, dönuskilükam e kompenükam krigadrefäbas, nenpalans, cils pelüvöl e nen käl palas.
2. ad födön töki bevü Yuropans yunik gredäta e sogäta valikas, dub gev fasilotas tefü mon e kosidid (stud, lärnüp e tävs).
Gitäts mena.
4. cedon, das lailonÜlam gitätas mena binon ledin besteifa obsik Yuropa pebalöl; das dalon gitätas mena nesaidon, e das mutoy gevön ate kaladi gitiko bligöfiki, dub stabam ata su lebaläd bevü tats kompeniköl balama ü feda Yropik;
5. sagon asä cedi oka, das binos demäd voik pro garan gitätas at, das löpacödalef pastidon, asä nogan susnetik, löpü tats pepladöl, gitakontrola, keli e balatans e grups kanons yufidön, e kel fägon ad garanön leduni dalona.
NUN YUROPANES VALIK.
Yurop patädon, Yurop binon telälik; e täd vemikün sekon se teläl onik.
Epöfikölo, tu pelodölo ko ditamöns, kels neletons canakosädi, e no plu fägons ad lofön jeli oksik, Yurop telälik e nebalälik stadon su veg lü fin okik. Non länas obsik kanon spetön ad kanön jelodön jenöfiko soeliko nesekidi oka. Non länas obsik kanon tuvedön soeliko säkädis fa konöm nulädik pelonülölis. Defü koboyumikam libavilo pebligidöl nenreig atimik obsik osufükon obis odelo balikame pudemütöl, u dub medam de nämäd plödü-Yuropik, u dub dareig nämädik paleta bolitik.
Tim ekömon ad desinodön lebitüli, kel kanon probön ta riskäd.
Kobü pöps lovemelik, kelas fät petanäton ko obsik, kanobs lebumon odelo stidi bolitik gretikün e baläti konömik gretikün tima obas. Neföro volajenav usevon balami so nämädiki menas libik. Neföro krig, dred e pöf punosükons dub taan nämädikum.
Vü riskäd gretik at e spet gretik at voked Yuropas binon kleilik.
Tonon: balam pöpas Yuropik baiädü natäl veratik onsik, kel binon distöfik, e ma dabinanoms tumyela teldegid, kels binons uts sogädalifa, ad kulön vegi, keli vol sukon, vegi liba penoganüköl. Binon: dönulifükam jafäla Yuropik ad jelodön e sublimükön gitätis e bligis mena, de kel, go to nefied okik, Yurop oblebon lo vol temunan gretik.
Konker jönikün Yuropa binon digöf mena; näm veratik onik binon lib. Bofiks binons kayot komipa obsik.
Ad savön libis pedagetöl obsik, ab i ad kompenükön menis valik pö fruts atas, vilobs balami kontinäna obsik.
De balam at fät Yuropa e püd in vol sekidons.
Sevükolsöd sekü atos ols valik, das obs: Yuropans, ekobokömöl ad notodön desiri pöpas valik kontinäna, sagobs lezäliko vili kobädik obsik in bagafs lul sököl, kels binons kobosum sludas fa kongred obsik pezepölas:
Leprom.
1. Vilobs Yuropi pebalöl, kel in ziläk stäänik oka notidon pro dakosäd lelivik menas, tikodas e canas;
2. Vilobs daloni gitätas mena, kel gevon garani pro lib tikoda, kobikama e saga, ed i pro fomam lelivik taäta bolitik;
3. Vilobs cödalefi, kel kanon gebön mütamedis ad koedön demön daloni;
4. Vilobs lasami Yuropik, in kel näms lifik netas valik obsik pukomulons;
5. E lepromobs ön fied gudik, ad stütön ko töbidam lölik obas, in lomanef obsik e notidiko, in palets obsik, in glügs obsik, in sogods cala obsik e jäfüdanogonükams obsik, manis e reiganefis, kels vobons pro din gretik at, kel lofon mögodi lätik püda, e binon panot pro fütür gretik menäda at e menädas okömöl.
Se Volapükagased pro Nedänapükans. Yel: 1948. Pads: 20, 25—26. Yel: 1949. Pads: 2—4, 5—8, 9—11, 14—15.
NUNS.
Me dalebüds de 1948 yulul 18 cifal: ‘Prof. Dr. Albert Sleumer’ egevom
köni pegoldöl di ‘Schleyer’
söle: ‘J. G. M. Reynders Sr.’ in ‘Den Haag’ (Nedän),
söle: ‘Jakob Sprenger’ in ‘Gams’ (Jveizän),
köni bronsötik di ‘Schleyer’
söle: ‘Johann Schmidt’ in ‘Weiszkirchen a. T.’ (Deutän),
köni kuprinik di ‘Schleyer’
söle: ‘Francisco S. G. Schaden’ in ‘Sâo Bonifacio’ (Brasilän).
Me dalebüd de 1948 gustul 3, nüm: 5 cifal: ‘Prof. Dr. Albert Sleumer’ elovegivom tü 1948 gustul 16 diniti okik cifalama Volapükanefa e dileka Volapükakadäma
söle: ‘Jakob Sprenger’ in ‘Gams’ (Jveizän).
Volapükaklub valemik Nedänik.
Evedom liman:
söl: ‘A. De Jong’, studan sanava in ‘Leiden’, ‘Rapenburg’: 8.
Diläd valemik feda Vpaklubas.
Ladet nulik:
söl: ‘Dr. Hanns Martin Schleyer’ in ‘Offenburg’, ‘Hauptstrasze’: 80 (Badän).
Sekü beg i redake Vpagaseda pedunöl fa näiäda-komitanef mufas pro balät Yuropa olasumobs ini gased obsik sludis kongreda Yuropa.
Söl: ‘A. H. De Marich’ in ‘Reit im Winkl’ (Deutän) pübom gasedi tiädü ‘Rundschrift’, in kel säkäds valik tefü valemapüks, yufapüks, klänapüks, … pabejäfons. Nüms tel ya epubons.
Peselons ünü foldil 2id yela: 1948 Vpamäks 100.
Se Volapükagased pro Nedänapükans. Yel: 1948. Pad: 20.
Lifajenäd cifala telid Volapükanefa
Albert Bernhard Theodor Sleumer’ pämotom tü dödel: 1876 gustul 3 in ‘Osnabrück’ (Hanofän) asä son tedajuladilekana: ‘Hermann Sleumer’ († 1882) e jimatan omik: ‘Anna Von Bruchhausen’. Fat omik älicinom de famül Nedänik za 1800 lü ‘Freren’ (Hanofän) inütevöl, mot omik († 1916) ädutof lü dafamül noubik Pomeränik mu bäldik: famül ofik ye äbelödon sis 1750 cödätäni: ‘Stovern’ nilü ‘Ölde’ in Vesfalän.
Tidi balid ‘Albert Sleumer’ ägetom in leglügätajul di ‘Osnabrück’, keli ävisitom de lifayel: 5½ jü 8½ oka. Ün pasat yela: 1885 pälasumom ini klad mälid ela ‘Gymnasium Carolinum’ tatik motedazifa oka. Gümnad büikumo bijopoik, täno regik Preusänik, at rigikon de fün jula fa lampör: ‘Karl’ Gretan ün 804 p.K. El ‘Sleumer’ älüvom pos visit zülyelik ün 1894 stidoti asä bitüran ven älabom bäldoti lifayelas 17½ ed ävisitom “kadämi regik” ettimik, nu tataniveri, in ‘Münster’ (Vesfalän), kö ästudom nolavis filosopik, godavik, pükavik, sevabo Deutäna-, Fransäna-, Lingläna- e Litaliyänapükis, ed i jenavi. Yumätü atos äfövom studi okik in niver di ‘Würzburg’ (Bayän), ed ädalilom us b.v. spikädatidodis dö got, Vöna-Deutänapük, Vöna-Linglänapük e sanskrit. Pos yel fovikum ävisitom niveri di ‘Tübingen’ (Vürtän) kö ästudom i provansali. Ün yels: 1894-1897 ifinükom studis godavik büdülik okik, ab, bi äbinom nog tu yunik pro daget kultasaludükama, äkanom no nog nügolön ini kultanaseminar in motedazif oka. Sekü atos ägolom lü niver di ‘Kiel’ (Jlesvigän-Holstän), kö ädalilom plä pükav Fransänik e Deutänik tidodi Litaliyänapüka, ed älonülom stabi pro dokikamapenot okik tefü dramats valik de ‘Victor Hugo’.
De fluküp yela: 1879 jü fluküp yela fovik älabom in kased: ‘Orphem’ nilü ‘Bruxelles’ (Belgän) asä dugälan sonas reigäna-grafa: ‘François De Grunne’ († 1926) pöti ad preparön büvobodi pro dokikamapenot pükavik okik, ed ad lärnön kosädapüki Fransänik. Posä ifidunam nog in ‘Paris’ in bukemöp netik vestigis lätik dö säkäd di ‘Hugo’, ädokikom tü 1899 gustul 3 in niver di ‘Tübingen’ ko stimaläod: ‘bene’ (= gudiko) ad ‘Dr. phil.’ Vobod omik äpubon pebükölo me tiäd: ‘Die Dramen Victor Hugos. Eine literarhistorische und kritische Untersuchung’ (= Dramats ela ‘Victor Hugo’. Vestig literatajenavik krütik.) ‘Berlin’ 1901. Dabüköp: ‘Emil Felber’. Jölplifät, pad XXVIII e 368.
Ün pasat yela: 1900 änügolom ini kultanaseminar bijopik di ‘Osnabrück’, keli äl"vom pos yel bal, posä idagetom mäkotami saludik. Pos atos äjäfom dü yels fol me lanikäl e tid yunanefa. Sekü vip omik bijop de ‘Osnabrück’ älivodükom omi, dat ökanomöv duinön in niver di ‘Bonn’ e tataxami pükavik e dagetön us diniti dokana Godava. Xami balid äbenoduinom tü 1907 mäzul 2 ko stimaläod: ‘bene’ (= gudiko), e dokikamaxami tü 1907 gustul 5 ko stimaläod: ‘magna cum laude’ (= ko lob mu gretik), posä ilofädom dokikamapenoti mö pads 526 dö südöfayegäd: ‘Die Mitwirkung zur Sünde des Nächsten. Eine historisch-theoretische Abhandlung’ (= Kekodäd ad sin kemena. Penot jenavik teorik.).
Yelis de 1907 jü pasat yela: 1909 ‘Sleumer’ äfelifädom asä tidal pö realagümnad zifik in ‘Osnabrück’ e pö gümnad bijopik in ‘Hildesheim’ (Hanofän). Ün yelalaf hitüpik ädunom studatävi lü Linglän, Skotän e Lireyän. Posä picälom ün fluküp yela: 1909 pö el ‘Gymnasium Antonianum’ tatik in ‘Vechta Loldänburgän’) asä tidal e latikumo asä profäsoran, ädagetom ün 1911 studalivodi dü yel lölik bal, ed äbetävom Brasiläni, Luruguyäni ed i Largäntäni, ed ün nifüp Lingläni e Literyäni. Sis yel: 1901 äpübom penädis gretikum zao 30, dilo rigapenädis, dilo tradutodis, dilo bevobodis, bevü kels julabuks ömik äbinons; zuo älautom penotis nolavik mödik in delagaseds e periodapenäds.
Ün golayel ela 1916 ägetom cali dilekana lükiona: ‘Hildegardis’ in ‘Bochum’ (Vesfalän), kel dü cifam omik pälovesumon büiko fa zif, e latikumo fa tat. Demü roinamaläd, keli äbadükumons tutöbidams dulik dü yels volakriga balid, ‘Sleumer’ ün 1925 äkoedom pänsionön oki, ed äkanom pos dasaunikam staböfik maläda okik dönufövön vobi literatik oka, desinodön tävis mödamulik lü Litaliyän (1929), Grikän, Türkän, Palästinän, Lägüptän (1930), ed i jäfön demädü Volapük. Täv bal ädugon omi ün 1931 lü Nolüda-Merop ed ün 1932 lü sulüda-Merop.
Sis yel: 1892 äbinom as julan diläda löpik löpaotelidklada ela ‘Gymnasium Carolinum’ di ‘Osnabrück’ slopan ä födan fiedik Volapüka ela ‘Schleyer’. In klad at Volapükan labü nem: ‘August Lübbers’ se ‘Adlum’ nilü ‘Hildesheim’ († 1894 setul 5) ädabinom. Atan ün bäldot yelas zao 20 idagetom de Datuval ya titulis: profäsoran e xaman Vpa, ed äbalom nu zü ok ziliko kejulanis ut, kels, u bi äbinoms potamäkikonletans, ud älaboms nitedäli pükavik, älanälikoms pro Volapük ettimo nog floröl. So grups ömik äfomikons julanis Vpa, kels latikumo äbenodistükoms okis asä tidanis, tidalis,… Vpa. Ji-Volapükan no plu yunik, plödakösömiko dunik: jiviudan ‘Henriette’ vönädo kronalavogana: ‘Hermann Wolter’ äjelätof grupi Volapükanas yunik, äsä eli ‘Otto Otterstedde’ (ün 1891 nog tidani Vpa), eli ‘Karl Bodewees’ (latikumo sanani: ‘Dr. med.’), eli ‘Franz Baron’ (latikumo glokatedani grosülik), eli ‘Mayer’, eli ‘Friedrich’, eli ‘Hengehold’, eli ‘Heinrich’, eli ‘Josef Goeken’, eli ‘August Lamby’ (latikumo sanani: ‘Dr. med.’), eli Hermann Forbeck' (latikumo bankadilekani), eli ‘Laurenz Markers’ (latikumo bumavani), eli ‘Karl Grote’ (latikumo sanani: ‘Dr. med.’), eli ‘Josef Lück’ (latikumo stükacödalefa-konsälali), eli ‘Karl Hüisking’ († as kleran), eli ‘Karl Wetzel’, eli ‘Heinrich Schwegmann’, eli ‘Hermann Schieffer’ (latikumo gümnadaprofäsorani), eli ‘Guido Richter’ (latikumo militasanani: ‘Dr. med.’), eli ‘Gustav Bölger’ (latikumo jäfüdasanani rotopäda: ‘Dr. med.’), sa votikanis, ed äsevof dub potamäkakonlet okik sekü Volapükaspods ai gretiköl ad lanälükön omis ad vob kobädik pro pak Vpa. Noe calöfagased almulik ela ‘Schleyer’ e penäds retik omik pästudons ziliko, abi kosams vemo liföfiks pälonülons ko Volapükaklubs in Deutän, Lösterän, Litaliyän, Nedän, Fransän e grups in Lamerikän, Sulüda-Merop e Linglän.
Läd: ‘Wolter’ äbinof dü degyels mödik ji-Volapükan bäldikün tala, ibä ya ün yel: 1881 islopikof go ladälo Volapükamufi, e pistimof fa Datuval me sikots mödik. Stüteds monik de of, de ‘Sleumer’ e de Volapükans votik emögükons mastali ad büedön bükön go ömis penädas omik. Läd: ‘Wolter’ äblebof fümäliko fiedik jü deadam oka ün yel: 1912 kol din sublimik. Ägerükotof dili spoda okik in Volapük e gasedis ömik se yels balid Vpa cifale telid.
Ko fred liföfik äreidoy ün yels: 1892-1894 in yelamuns di ‘Schleyer’ in kaled, vio num nolanas e flenas Vpa su taled lölik pätäxeton mö pösods 3 800 000, e das tumats mödik dasevazötas lobülöl — i se sogods nolavik löpikün — Vpa älobinons. Jenöfo el ‘Schleyer’ äbinom, pos degtelat steifülas nensekik büanas okik dü yels lätiko teltum go balidan, kel ejafom mekavapüki jenöfiko geboviki pro nets taleda!
Ün yel: 1895 ‘Schleyer’ it ätäxetom slopanis e flenis oka mö 4 500 000, pos yel fovik mö 4 800 000 ed in kaled lätiko fa om pepüböl pr o yel: 1897 mö lulbalion. Alo ün tim et ma notets omik tidans 1721, tidals 608, profäsorans 280 e xamans 53 pediplomöls Volapüka ädabinons, e gaseds e gasedanuns 975, kels älobülons löliko Volapüki. “Kön gretik” di ‘Schleyer’ ko nüpenäd jonik: “Mekob-la läbik kemenis valik!” pegoldöl u binü bronsöt u kuprin jü 1900 dekul 23 pigevon te 31na. Köni laluminik smalik jü deadam omik Volapükans zao 90 idagetoms.
Pö nivers difik, kö ‘Sleumer’ de 1894 jü 1900 ästebom, äplöpom dub spikäds e tidods ad slopükön pro Volapük numi gretik studanas nolavajäfüdas valik. Dönuamo ävisitom Datuvali in löd omik di ‘Konstanz’, e pö spats fagik älabom spikotis ko om dö fütür e lebum fovik Volapüka. Ai dönu pö Datuval dol äsüikon, das flens büik so mödiks iditoms de om, e ma sam fa om pegivöl ijafoms mekavapükis, e das ta om taans badik edavedoms ebo bevü utans, keles büiko ilükonfidom calis löpik in Volapükamuf. Pato dolik äbinon pro om säslop limanas Volapükakadäma, kels it sekü stimiäl ta om sis yel: 1884 ästeifoms ad cifön. Vilöfameug valik ela ‘Schleyer’ pö votükam vödas e pö dafomam gramatanomas no äkanon meugükön menis lugidetik et ad vobön pro Volapük sumätöfü mastal. FIno bäldan 77-yelik sekü bäld fenik äfinükom tü 1907 dekul 31 vobi okik pro calöfagased, posä flen Lösteränik omik: ‘Prof. Karl Zetter’ in ‘Graz’ de 1897 jü e sa 1905 ilovesumom de om redakavobi, ab demü maläd vemik imutom lüvädön oni.
Ün tim et ko fiedans votik i ‘Sleumer’ ätöbidom ai dönu ad trodön e stütön mani mödiko petomöli, kel in gespikapenäd löfaliegik tio alik äjonom ad logs ifibiköl okik, kels äleläsikons plödü delalit lä om. Ya ün 1910 dekul 3 ‘Schleyer’ äcälom medü dalebüd e diplom kadämali: ‘Albert Sleumer’ asä fovani okik, posä igevom ome ünü degyels mödoti sikotas. So ‘Sleumer’ ya ün gustul yela: 1892 päcälom asä tidan e spodan Vpa; ün yanul yela: 1893 ävedom tidal e spodal, ed ägetom ün gustul yela ot köni smalik di ‘Schleyer’, du ün dekul ela 1894 ävedom profäsoran e xaman Vpa. Ün yel: 1910 ‘Schleyer’ äcälom omi asä lätikünani kadämalas okik. Fovi it cifalama Datuvala el ‘Sleumer’ äprimom tü d. 16 gustula yela: 1912: deadamadel ela ‘Schleyer’. In sirkülapened Volapükanes fiedik valik vola pelüodüköl cifal: ‘Sleumer’ älevokom ad lenblinön pro büan okik mebastoni len deadamadom omik: ‘Schottenstrasze’: 37. Mebamal jönik at äkanon pasävilupön lezäliko fa om tü dödel: d. 23id prilula yela: 1914. Dö atos el ‘Konstanzer Nachrichten’ de prilul 24 yela et änunon ön mod sököl:
“Mebaston balid di ‘Schleyer’. Sevädiko tü 1912 gustul 16 ädeadom ün bäldot yelas 81 kesifan palestimöl obsik: söl ledinitik pädan p.d. monsinyor ‘Johann Martin Schleyer’ in dom: ‘Schottenstrasze’ nüm: 37. Sunädo slopans fiedik VOlapüka, kela datikan famik edeadölan äbinom, äsludons ad lenblinön stimü om mebastoni digädik. Söl: ‘Prof. Dr. Albert Sleumer’ se ‘Osnabrück’, flen mödayelik edeadölana, kel ya ün dekul ela 1910 fa datuvan Volapüka picälom asä fovan ä cifal Volapükanas valik tala, ävisitom nemü Volapükans se läns mödik, kels isedons keblünotis monik, famüli edeadölana ed äbonedom lä skulturan sevädik isik: ‘Emil Fugazza’ stoni maboinik labü pöträt reliäfik monsinyora: ‘Schleyer’ e nüpenäds in Deutänapük e Volapük pelautöls:
“In diesem Hause wohnte vom Jahre 1889 ab bis zu seinem Tode, am 16 August 1912, Mons. Johann Martin Schleyer, Ersinner der Allsprache “Volapük”.
Mebastoni ät epladoms Volapükans fiedik se läns bals Tala in yel 1914.
Sävilupam lezälik mebastona in pats onik jenöfiko jöniko e notodiko peledunöla äjenon sekü vip domajikompenana mödayelik fiedik ä jiköst edeadölana: vomül: ‘Katharina Hartmann’, kel bü brefüp irivof lifayeli 81id okik, tü prilül 23. Pö lezäl jönik lotans digik difik äkömons, bevü kels i läd: ‘Dr. Adele Trost’ äbinof, balan jiproanas desina. Demü bäldot vemik e koldät jiköstila pemäniotöl, lezäl at äjenon in lomöfacem edeadölana. Söl: ‘Dr. Sleumer’ ädunom pos lüspikot brefik, in kel äjonom lifavobodi nedeadöfik edeadölana, sävilupami mebastona, kel nu obinon dek jenöfik pro dom: ‘Schottenstrasze’ nüm: 37, bei kel sifan nonik zifa obsik nen nitedäl beigolonös! Pos zäladun zälafided muadöfk äjenon in klubadom: ‘Hotel St. Johann’, pö kel lotans ikomöl valik äkompenons. Peneds e telegrafots pegetöls päloreidons, e presidan zälafideda: söl ‘Dr. Sleumer’ älovegivom alane komanas zälapenädi pö stimadel ela ‘Schleyer’ epuböli, kel me tiäd: ‘Ein berühmter katholischer Erfinder’ pepübon in konlet süperik: ‘Volksaufkläring’ nüm: 180 (‘Klagenfurt’, dabüköp ela ‘St.Josef-Vereinsbuchdruckerei’). Tuvenös penädil at ko jäfüdisev dibätik e lanäl gretik pro din sublimik ela ‘Schleyer’ palautöl paki gretik"n pö sevädans e flens mödiks ela ‘Schleyer’, e bu val pö elans di ‘Konstanz’!”
Nog ün yel ot tü d. 2id gustula volakrig balid äsplodülon, kel älemükon duni tio aliki gönü Volapük, sodas töbo jü 1920 e latikumo progeds äkanons padagetön. Zuo cifal: ‘Sleumer’ ämutom duinön vobi mödik yümätü Volapükans foginänik ad dönuliföfükön Volapükatikodi, ed ad süükön nitedäli pro atos. Süpiko ye sekü dabit tataduganefa ettimik de 1935 dun alik gönü mekavapüks päproibon; e ven volakrig telid mifätik äposbinükon felis failotas, pato pö pöp Deutänik faemöl nitedäl pro demäds lanöfik ivedon tu fiböfik, adas mens mödik äfägonsöv ad töbidön pro pak yufapüka bevüneti. So cifal telid pos vätäls lunüpik äcedom pötiki ad lovegivön cali löpik okik tü deadamadel 36id mastala: ‘Schleyer’, tü d. 16id gustula yela: 1948 no-Deutänane, efe bukidabükane Jveizänik ä kadämale dü yels mödik, ya pato fa Datuval, pelestümöle: ‘Jakob Sprenger’ in ‘Gams’, kanton: ‘St-Gallen’, Jveizän. Atan äbinom sis gustul yela: 1891 tidan Vpa, ägetom ün febul yela: 1893 köni smalik datikana, ävedom cif Vpakluba in ‘Fribourg’ (Jveizän), ün prilul yela: 1893 spodan, ed ün gustul yela ot profäsoran e spodal Vpa. Bi om as fünan Lelivükamafeda bevünetik ya sis degyels enüdugom Vpi asä suemükamamedömi pö limans oka jinos, das ün fütür garan dabinon, das su stab at pak Volapükatikoda, no petupöl dub fikulots valik mögädik, oprogedon. Atosi God vobädomös!
Se Volapükagased pro Nedänapükans. Yel: 1948. Pads: 21—25.
Pened de cifal: ‘Jakob Sprenger’
‘Gams’, 1948 tobul 17.
O Volapükaflens löfik!
De fin gustula ma spetid jü zänod novula pakodedob ad yufön fleni, kel pö bum doma ditretülom vemiko sekü def vobanas. Bumöp topon tö fagot holas bal e lafika de dom obik. Vobüp dulon de düp: 7 göda jü düp: 6 soara, ko rop dü düp bal ün zedel. Pos lomioköm binob tu fenik ad dunön nog vobodis penamik. Sekü kod at begob ad nog sufädön benomeugo jü fin omula. Danob olis büfiko demü spodots pegetöl valik, e dispenob ko glids flenöfik:
JAKOB SPRENGER.
Se Volapükagased pro Nedänapükans. Yel: 1948. Pad: 26.
NUNS.
Volapükaklub valemik Nedänik.
Ladet nulik:
söl: ‘Dr. Arie De Jong’ in ‘Leiden’ (Nedän), ‘Heerengracht’: 58.

In el ‘De groene Amsterdammer’ de 1948 tobul 16 yeged koföl komädon ad propagidön Volapüki.

Söl: ‘Nils Strandquist’ epenom in el ‘Svensk Ido-Rapport’ 1948 yegedi dö Volapük.

Peselons ünü foldil 3id yela: 1948 Vpamäks 100.
Se Volapükagased pro Nedänapükans. Yel: 1948. Pad: 26.